Diari Oficial de la Generalitat Valenciana


Sumari del DOGV 4184, del 06-02-2002 (2002/513)

RESOLUCIÓ de 18 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Conselleria de Cultura i Educació de la Generalitat Valenciana i la Confederació de Pares d'Alumnes de la Comunitat Valenciana, per a millorar el funcionament i la gestió de la formació i assessorament permanent de pares i mares d'alumnes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4184

Data del DOGV
:   06-02-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/513


Data del document
:   18-01-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Educació i Ciència
    * cooperació administrativa
    * alumnat
    * alumne
    * associació

RESOLUCIÓ de 18 de gener de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Conselleria de Cultura i Educació de la Generalitat Valenciana i la Confederació de Pares d'Alumnes de la Comunitat Valenciana, per a millorar el funcionament i la gestió de la formació i assessorament permanent de pares i mares d'alumnes de la Comunitat Valenciana. [2002/F513]
  
Subscrit, després de la tramitació prèvia reglamentària, entre la Conselleria de Cultura i Educació de la Generalitat Valenciana i la Confederació de Pares d'Alumnes de la Comunitat Valenciana, el 22 d'octubre de 2001, un conveni de col·laboració per a millorar el funcionament i la gestió de la formació i assessorament permanent de pares i mares d'alumnes de la Comunitat Valenciana, i en compliment del que estableix la clàusula dotzena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1.025/2001, i que figura com a annex d'aquesta resolució.
  
València, 18 de gener de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Cultura i Educació de la Generalitat Valenciana i la Confederació de Pares d'Alumnes de la Comunitat Valenciana, per a millorar el funcionament i la gestió de la formació i assessorament permanent de pares i mares d'alumnes de la Comunitat Valenciana
  
València, 22 d'octubre de 2001
  
Reunits
  
D'una part, el senyor Manuel Tarancón Fandos, conseller de Cultura i Educació de la Generalitat Valenciana, facultat per a este acte per l'acord adoptat pel Govern Valencià del dia 5 d'octubre de 2001.
  
I d'altra part, el senyor Rafael Monter Thibaut, president de la Confederació de Pares d'Alumnes de la Comunitat Valenciana, fent ús de l'autorització que li conferix l'article 35.2 dels estatuts de la dita confederació.
  
Exposen
  
El dia 27 de maig de 1999 es va firmar el Pacte per l'Educació per a impulsar la participació i millorar la qualitat de l'ensenyança, considerant els firmants l'interés mutu de fomentar, potenciar i consolidar la formació dels pares i mares d'alumnes de la Comunitat Valenciana. Amb el propòsit d'aprofundir en la participació i col·laboració en el funcionament dels centres educatius, i no limitant esta tasca a l'àmbit aïllat del seu propi centre, és necessari potenciar vincles entre associacions de pares i mares d'alumnes per a proporcionar activitats que es determinen des de la Confederació de Pares d'Alumnes de la Comunitat Valenciana, com una de les organitzacions més representativa en el seu àmbit de la Comunitat Valenciana.
  
Entre els objectius determinats en el pacte anteriorment mencionat, va quedar explicitada la necessitat d'establir convenis que permeten el desenrotllament estatutari de les funcions de les confederacions d'associacions de pares i mares d'alumnes firmants a fi de facilitar les seues competències i responsabilitats en l'organització de les seues activitats. L'escola participativa que pretenem per a la Comunitat Valenciana fa necessari que els pares i les mares de l'alumnat no universitari obtinguen una formació i assessorament permanent perquè la seua intervenció en la gestió, desenrotllament i control de l'educació siga realment efectiva i de qualitat.
  
En conseqüència, i segons l'Ordre de 19 d'abril de 2001, de la Conselleria de Cultura i Educació, per la qual es convoquen ajudes per a finançar les activitats de formació de pares i mares d'alumnes realitzades per les confederacions i federacions d'associacions de pares i mares d'alumnes de la Comunitat Valenciana (DOGV núm. 3.994 de 08-05-2001), i l'article 45.b) del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, ambdós parts subscriuen el present conveni d'acord amb les següents
  
Clàusules
  
Primera. L'objecte del present conveni és l'organització i realització d'activitats formatives i assessorament permanent dels pares i mares d'alumnes associats a la Confederació de Pares d'Alumnes de la Comunitat Valenciana, així com els gastos de funcionament que estes comporten durant l'exercici de l'any 2001, fins a la data de presentació de justificants de gasto. La Conselleria de Cultura i Educació la subvencionarà econòmicament segons el que disposa l'apartat primer de l'Ordre de 19 d'abril de 2001, en la forma que es determina en les clàusules següents, atenent al criteri adoptat per unanimitat per la comissió avaluadora.
  
Segona. Als efectes previstos en l'apartat anterior, la Conselleria de Cultura i Educació aportarà la quantitat de vint-i-quatre milions de pessetes (11.495.412 PTA), equivalents a cent quaranta-quatre mil dos-cents quaranta-dos euros i noranta cèntims (144.242,90 euros), a càrrec del programa 421.10, codi línia T3118000, dels pressupostos de la Generalitat Valenciana de l'any 2001, dels quals es destinarà fins a un 20% per a gastos de funcionament de les activitats, fins a un 40% per a gastos d'assessorament de les associacions de pares i mares d'alumnes i sense límit, per als gastos produïts per la realització d'activitats de formació de pares i mares d'alumnes.
  
El pagament de la subvenció serà realitzat en la forma que determina l'article 47 bis del Text Refós de la Llei d'Hisenda Pública de la Generalitat Valenciana:
  
1. Fins a un 40% de l'import podrà lliurar-se immediatament una vegada firmat el conveni, després del depòsit del corresponent aval.
  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.
  
3. La resta s'abonarà una vegada es justifique el compliment del que es convé.
  
L'abonament de les indicades quantitats s'efectuarà contra la presentació d'un informe-memòria que arreplegue i avalue els resultats de les activitats realitzades i la documentació justificativa que acredite l'import del gasto realitzat, segons el que establix la base sèptima de l'annex I de l'Ordre de 19 d'abril de 2001 (DOGV núm. 3.994, de 08.05.2001).
  
En qualsevol cas la justificació total es realitzarà fins al 30 de novembre inclusivament, del present exercici.
  
Tercera. La Confederació de Pares d'Alumnes de la Comunitat Valenciana es compromet a l'organització i realització de les activitats de formació i assessorament permanent de pares i mares d'alumnes de la Comunitat Valenciana que cada any es programen d'acord amb la Conselleria de Cultura i Educació.
  
Quarta. La Confederació de Pares d'Alumnes de la Comunitat Valenciana presentarà davant de la Conselleria de Cultura i Educació la proposta d'activitats i la previsió de gastos a realitzar durant l'any 2001.
  
Quinta. La Confederació de Pares d'Alumnes de la Comunitat Valenciana es responsabilitzarà de l'organització, control i desenrotllament de les activitats que es programen, aportant per a això els mitjans materials i recursos humans necessaris i es farà càrrec de tota la gestió econòmica i administrativa.
  
Sexta. En cap cas la Conselleria de Cultura i Educació es responsabilitzarà ni directament ni indirectament de les obligacions contretes amb tercers per la Confederació de Pares d'Alumnes de la Comunitat Valenciana i en ocasió del desenrotllament de les activitats emparades per este conveni.
  
Sèptima. En tota la informació i publicitat que la realització de les activitats genere, la Confederació de Pares d'Alumnes de la Comunitat Valenciana farà constar que ha sigut finançada per la Conselleria de Cultura i Educació de la Generalitat Valenciana.
  
Octava. La Conselleria de Cultura i Educació podrà comprovar en qualsevol moment, a través de la designació de representants en les activitats que es realitzen, l'efectivitat de les actuacions previstes en el present conveni, i demanar de la Confederació de Pares d'Alumnes de la Comunitat Valenciana la remissió d'informes prou documentats sobre l'execució de les activitats portades a terme.
  
Novena. La Confederació de Pares d'Alumnes de la Comunitat Valenciana coneix i accepta les obligacions que l'article 47 del Text Refós de la Llei d'Hisenda Pública de la Generalitat Valenciana imposa als beneficiaris de subvencions.
  
Deu. El present conveni tindrà vigència des del dia de la firma fins al 31 de desembre de 2001, sense perjuí de les pròrrogues que per acord de les parts, i en funció de les disponibilitats pressupostàries de la Conselleria de Cultura i Educació, puguen formalitzar-se per successius períodes anuals.
  
Onze. Causes d'extinció:
  
a) Per mutu acord de les parts.
  
b) Per incompliment de les obligacions assumides per la Confederació de Pares d'Alumnes de la Comunitat Valenciana.
  
c) Per denúncia de les parts, amb el previ avís de quatre mesos, com a mínim, abans de la finalització del conveni.
  
Dotze. Este conveni s'inscriurà en el Registre de Convenis de la Generalitat Valenciana i es publicarà en el Diari Oficial de la Generalitat Valenciana.
  
I com a prova de conformitat firmen el present document, en tres exemplars, en el lloc i data indicats en l'encapçalament.
  
El conseller de Cultura i Educació: Manuel Tarancón Fandos. El president de la Confederació de Pares d'Alumnes de la Comunitat Valenciana: Rafael Monter Thibaut.